BANSKÁ BYSTRICA. Repertoár banskobystrickej Štátnej opery obohatí v piatok 15. marca prvou premiérou opera Piotra Iljiča Čajkovského Eugen Onegin na motívy rovnomenného veršovaného románu Alexandra S. Puškina. "Ruskú atmosféru" tohto diela umelecké vedenie operného divadla zvýrazňuje aj tým, že na jeho inscenačné naštudovanie si prizvalo realizačný tím z Petrohradu: režisérkou je Anna Ospienko, autorom scény a kostýmov Sergej Novikov a autorom choreografie Michail Čajkasov. Hudobnú zložku opery naštudovali domáci dirigenti Igor Bulla (orchester) a Ján Procházka (zbor).
Režisérka Anna Osipenko si zvolila pri naštudovaní tejto opery takzvaný klasický prístup, v ktorom však podľa nej vidí každé pokolenie svoj vlastný aktuálny aspekt a vníma ho cez prizmu svojich skúseností. "V našom predstavení vystupujú postavy v oblečení, ktoré vychádza z historických kostýmov. Avšak kostýmy aj dekorácie sú symbolické, nie popisné. Eugen Onegin nie je historická opera, ale psychologická – o osobnosti, o duši. Rozvíjajú sa v nej vzťahy jednotlivých postáv k spoločnosti, ktorá si vytvorila určité pravidlá," uviedla Osipenko.
Podľa dirigenta Igora Bullu je hudba tohto diela poznačená melódiou ruského jazyka a básnickej predlohy. "V partitúre vstupuje ruská ľudová melodika do hlavného deja, zachytáva konvencie starého času, naberá vášeň a dramatický spád. Všetko je vyjadrené jemným inštrumentačným umením, ktoré dokazuje Čajkovského genialitu. Postavy a situácie majú príznačné motívy, nie sú to ´operní hrdinova´ ale ľudia, v ktorých dokázal zachytiť ich duševné, vnútorné myšlienky, každý skutok," uviedol Bulla.
Viac o opere Eugen Onegin a jej naštudovaní v Banskej Bystrici sa budú môcť záujemcovia dozvedieť na besede s Annou Osipenko a dramatugričkou Štátnej opery Alžbetou Lukáčovou vo štvrtok popoludní v Hudobnom átriu Štátnej vedeckej knižnice. Besedu s audiovizuálnymi ukážkami pripravilo v spolupráci so Štátnou operou Hudobné átrium a Centrum slovanských štúdií Štátnej vedeckej knižnice. Vstup na ňu bude voľný. Druhú premiéru opery Eugen Onegin uvedie banskobystrická Štátna opera v sobotu 16. marca.